
ועדת החינוך, התרבות והספורט
13/11/2013

הכנסת התשע-עשרה
נוסח לא מתוקן

מושב שני
<פרוטוקול מס' 95>
מישיבת ועדת החינוך, התרבות והספורט
יום רביעי, י' בכסלו התשע"ד (13 בנובמבר 2013), שעה 9:00
<סדר היום:>
<דווח לוועדה על אישור שילוב פרסומת מסחרית במוסדות חינוך - התשע"ב>
נכחו:

<חברי הוועדה:> 
עמרם מצנע – היו"ר
<מוזמנים:> 
	עירית ליבנה
	–
	המפקחת על תחום הבריאות, משרד החינוך

	לירן שפיגל
	–
	עוזר ראשי ליועצת המשפטית, משרד החינוך

	כמאל עטילה
	–
	לשכת הדובר, משרד החינוך


<ייעוץ משפטי: >
מירב ישראלי
<מנהלת הוועדה:>
יהודית גידלי
<רשמת פרלמנטרית:>
שרון רפאלי
<דיווח לוועדה על אישור שילוב פרסומת מסחרית במוסדות חינוך - התשע"ב>
<היו"ר עמרם מצנע:>
בוקר טוב. אני מתכבד לפתוח את ישיבת ועדת החינוך, התרבות והספורט בעניין דיווח לוועדה על אישור שילוב פרסומת מסחרית במוסדות חינוך. מי נמצא פה? 

<עירית ליבנה:>
משרד החינוך. 

<היו"ר עמרם מצנע:>
רשות השידור לא צריכה לבוא לאירוע כזה? 

<יהודית גידלי:>
למה רשות השידור? זה פרסומת בתוך בית הספר. 

<היו"ר עמרם מצנע:>
מירב, תסבירי לנו על מה התכנסנו בשעת בוקר זאת. 

<מירב ישראלי:>
אני אומר משהו על המסגרת. בשנת 2007 נחקק על-ידי ועדת החינוך חוק איסור פעילות מסחרית במוסדות חינוך. החוק קבע שמנהל מוסד חינוך לא יאפשר ביצוע של פעולות מסוימות מטעם עוסק או מפרסם בשטח מוסד החינוך, וזה כולל: כניסה לשם פרסום ושיווק לשטח מוסד החינוך, הצגת פרסומות, חלוקת חומר פרסומי או מתנות, שימוש בעזרי לימוד לשם פרסום או לקידום מכירות וגם קבלת פרטים מזהים מתלמידים או של בני המשפחה שלהם כדי לשווק או לפרסם. לאיסור הזה יש חריג שלפיו המנהל הכללי או מי שהוא הסמיך שזאת הוועדה לאישור פרסומת מסחרית – ותכף גברת ליבנה תספר לנו על הוועדה הזאת – יכולה לתת אישור מיוחד מטעמים שיירשמו לביצוע אחת מהפעולות האלה. זה יכול להיות לעניין מסוים או באופן כללי או לשנה או לתקופה אחרת שתיקבע. 
הדיווח שאנחנו דנים בו היום זה מכיוון שסעיף 6 לחוק קובע שהמנכ"ל ימסור לוועדת החינוך של הכנסת מדי שנה דין וחשבון על האישורים שניתנו על-ידי הוועדה. זאת המסגרת. 

<היו"ר עמרם מצנע:>
לשם כך התכנסנו, ואנחנו דנים בתשע"ב.

<יהודית גידלי:>
ותשע"ג. 

<היו"ר עמרם מצנע:>
ותשע"ג. 

<מירב ישראלי:>
אכן. אתמול קיבלנו גם לגבי תשע"ג. 

<היו"ר עמרם מצנע:>
אוקיי, בבקשה. 

<עירית ליבנה:>
החוק ב-2007 הוא המשך - -

<מירב ישראלי:>
נכון. הוא המשך למשהו שהיה קיים עוד קודם. 

<עירית ליבנה:>
לירן מהלשכה המשפטית יכול להסביר יותר מבחינת החוק, אבל הוועדה היא חלק מתוך תהליך שאנחנו מנסים לעשות בתוך מערכת החינוך. הילדים חשופים לדברים, ואנחנו רוצים למנוע, וכשהם באחריותנו זה בטח חלק מאתנו כי בסך הכול הם חשופים 24 שעות, אבל בחלקת האלוהים הקטנה של מערכת החינוך אנחנו מנסים שהדברים ייאכפו. קודם כול אנחנו נעזרים כל פעם בחוזר מנכ"ל ומפנים כל פעם לחוזר מנכ"ל כי זה אחד הכלים שלנו. זה מעבר לכתיבה של החוזר שוב, אלא להזכיר בכל האמצעים שיש לנו, בכל מיני פורומים – גם למנהלים, גם למפקחים, גם לבעלי תפקידים במשרד – לחזור תמיד לחוזר מנכ"ל שהוא המנחה והמפורט. 

הוועדה פועלת על-פי פניות שמגיעות אליה. כשמגיעה פנייה היא קודם כול נבדקת בתחום הדעת – אם מדובר בתחום דעת מסוים או באוכלוסייה מסוימת. זאת אומרת יש תהליך של בדיקה: האם זה תואם למדיניות? האם זה משלים? האם זה לא נוגד? – זה ברור; מה מעורב? באלו היקפים זה נעשה? מי קהל היעד? ואיך בא לידי ביטוי אותו גורם שפנה או הופנה לוועדה? הוועדה מקיימת דיון ומתירה או לא מתירה, אבל מתירה בהסתייגויות. כשהוועדה מקבלת פניות או תלונות – מהורים או מכל מיני גורמים, לפעמים אפילו גורמים מתחרים – היא מטפלת בכלים שיש לה. כשמגיעה תלונה היא נבדקת, והיא מטופלת כראוי. 
<מירב ישראלי:>
אוסרים על מנהל בית הספר?
<עירית ליבנה:>
קודם כול החוק מדבר על מנהל. אנחנו תמיד מזכירים למנהלים כי הפיתוי הוא לפעמים גדול, ולא תמיד מקפידים על קוצו של יוד.  
<היו"ר עמרם מצנע:>
יש לך דוגמה מהשנים האחרונות של אירוע שטופל על-ידכם? מנהל בית ספר שננזף? 
<עירית ליבנה:>
לא ננזף. יש לנו כלים אז אנחנו מעבירים את זה למנהל המחוז, ומנהל המחוז בפירוש משוחח בכלים שלו. 

<היו"ר עמרם מצנע:>
יש איזו דוגמה שאת יכולה להביא לידיעתנו? 

<עירית ליבנה:>
לא זוכרת, אבל היו פעילויות.
<היו"ר עמרם מצנע:>
את לא זוכרת משהו חריג. 

<עירית ליבנה:>
אני לא זוכרת. זה לא בראש חוצות - -

<היו"ר עמרם מצנע:>
איך מתרשמים מזה? 

<עירית ליבנה:>
- - אבל זה הועבר למנהלת מחוז מרכז ששם היה איזשהו סיפור, ומנהלת בית ספר נקראה. 
<היו"ר עמרם מצנע:>
דוגמה ספציפית? 

<עירית ליבנה:>
לא זוכרת. 

<יהודית גידלי:>
כמה מהפניות אתם מאשרים או לא מאשרים? 

<עירית ליבנה:>
פניות בדרך כלל זה כאלה שיודעים שיש להם סיכוי לקבל אישור.

<מירב ישראלי:>
יש דברים שהם שנה אחרי שנה. 

<עירית ליבנה:>
 יש דברים שאנחנו דורשים שיתחדשו. למרות שזה צריך להיעשות כל שנה, וזה מתיש, והכללים נשמרים, ואין תלונות אז אנחנו חושבים שצריכים לתת. אין הרבה פניות. בערך 50%. 
<היו"ר עמרם מצנע:>
הדוח שאתם מביאים כולל את כל הפניות? 
<עירית ליבנה:>
שאושרו על-ידי הוועדה. 

<היו"ר עמרם מצנע:>
פניות שעוד לא אושרו לא מגיעות.

<עירית ליבנה:>
יש לפעמים פניות הזויות כמו: פיתחתי מוצר, למה שלא אחשוף אותו?  

<מירב ישראלי:>
לפי החוק, אתם צריכים לדווח על האישורים. 
<עירית ליבנה:>
אילו זה היה משהו מאוד קרדינלי זה היה בעניין הוועדה. 

<מירב ישראלי:>
היה מעניין לשמוע. 

<היו"ר עמרם מצנע:>
אם מישהו רוצה לתרום ספר לספרייה זה נחשב פרסום? 

<עירית ליבנה:>
בנושא העשרת ספריות בתי הספר הרכישה היא על המדינה, על הרשות. 

<היו"ר עמרם מצנע:>
לא אין פה רכישה, יש פה תרומה. 
<עירית ליבנה:>
הבסיס הוא שאם יש ספרייה בבית הספר צריכים להיות בה גם ספרים, ויש מחויבויות. יכול להיות שתרומה של אדם פרטי זה לא משהו גדול אז אנחנו אומרים, אוקיי, יש תרומה, אז קודם כול נברך עליה, נאפשר אותה. 

<היו"ר עמרם מצנע:>
מעניין שזה הגיע בכלל. הרי מישהו היה יכול לתרום ספרים לספרייה בלי שזה מגיע. 

<מירב ישראלי:>
אני חושבת ששמים איזשהו פתק. 

<עירית ליבנה:>
לפני כ-4 שנים בנק הפועלים רצה לתרום ספר לספרייה. אבל סטף ורטהיימר, למשל, שספרו נמצא ראוי להימצא בספרייה - -
<יהודית גידלי:>
"אדם ליד המכונה".

<עירית ליבנה:>
כן. זה הגיע לוועדה, אנחנו אפשרנו. אנחנו גם מיידעים את בתי הספר שזאת תרומה. אנחנו משיתים את ההובלה ואת ההפצה, אנחנו לא לוקחים עוד עלויות על המשרד בגלל שזה חלק מהנושא הזה. אנחנו חושבים שכל תרומה שהיא תורמת, שהיא של אדם או של חברה - -
<היו"ר עמרם מצנע:>
אני מסכים, אני רק לא מבין למה זה מגיע לוועדה לאישור פרסומת. אם סופר תרם ספר - -
<מירב ישראלי:>
אבל זה לא הסופר תרם, זאת ההוצאה. 

<עירית ליבנה:>
לפעמים ההוצאה לאור תורמת, שהיא גוף מסחרי. 
<יהודית גידלי:>
ואז יש על זה פתק: "נתרם על-ידי"?
<עירית ליבנה:>
לא תמיד. אם זה קיבל את האישור אז אפשר לשים בלי לוגו ובלי שמות מותגים.  

<היו"ר עמרם מצנע:>
אני מסתכל על תשע"ב. מה זה פה? 
<מירב ישראלי:>
בחוק יש גם איסור על העברת פרטים של תלמידים ובני משפחתם כדי לעשות בהם שימוש מסחרי. 

<היו"ר עמרם מצנע:>
שבית ספר לא יעביר. 

<מירב ישראלי:>
נכון. אז פה יש אישור להעביר פרטים של תלמידים. 

<עירית ליבנה:>
של הורים שאכן הסכימו. 

<מירב ישראלי:>
כן. ואז הם מטביעים את זה על הכרטיס. 

<עירית ליבנה:>
זה היה עם משרד התחבורה שרצה לעודד תחבורה ציבורית, אבל זה בכל זאת חברה פרטית. 

<מירב ישראלי:>
אבל אתם מטילים מגבלות, בוודאי, על השימוש בפרטים. 
<עירית ליבנה:>
ברגע שזה מועבר אז זה מועבר רק לצורך זה. ההתניה היא שאסור לעשות בזה שימוש לשום מטרה אחרת. הלשכה המשפטית תמיד מטפלת בזה. 

<היו"ר עמרם מצנע:>
אני רואה שמחברת חשמל יש אישור קבוע מתשע"ב ואילך. 

<עירית ליבנה:>
כן, מכיוון שאלה תכניות שמשולבות במדעים - -

<היו"ר עמרם מצנע:>
אני מכיר את התכנית הזאת. 

<עירית ליבנה:>
- - למשל רשת "אורט" רצתה לעשות, ועכשיו אנחנו בדיון, ואם זה יימצא ראוי מבחינת תכנים ומשולב בתכנית הלימודים האינטגרלית אין טעם כל שנה להגיש בקשה. 
<היו"ר עמרם מצנע:>
רשות הטבע והגנים צריכה אישור? 

<עירית ליבנה:>
מה המעמד המשפטי שלה? 

<מירב ישראלי:>
זה תאגיד סטטוטורי.

<היו"ר עמרם מצנע:>
תאגיד ממשלתי. 

<עירית ליבנה:>
החברה להגנת הטבע. 

<מירב ישראלי:>
לא, רשות הטבע והגנים. 

<עירית ליבנה:>
הגנת הטבע זה עמותה ציבורית.

<היו"ר עמרם מצנע:>

כשאני מעיין בזה אני מעריך מידע אישי לא רשמי שיש כל כך הרבה דברים שעושים, וכנראה לא פונים בכלל. לא פונים, ואף אחד גם לא מתלונן. 
<עירית ליבנה:>
אז אמרתי מראש שבמידה שמגיעה תלונה - -

<היו"ר עמרם מצנע:>
כי הלוא לא נגד זה יצא החוק. זה יצא נגד החברות המסחריות. 

<מירב ישראלי:>
זה חברת תקשורת, זה היה הסיפור. 

<עירית ליבנה:>
מנהלי בתי הספר לומדים מה מותר ומה אסור. 

<לירן שפיגל:>
היו כמה מקרים: הייתה חברת משקאות שעשתה פעילות מאוד גדולה ופנתה לבתי ספר. עסקית שפנתה. הייתה גם חברת תקשורת סלולרית גדולה שצבעה בכתום את תחום בית הספר.

<עירית ליבנה:>
נכון. אז למדו. אני חושבת שלמדנו יחד. 

<מירב ישראלי:>
אירעו כמה מקרים שבגללם החוק נחקק. 
<יהודית גידלי:>
כשאת אומרת שיש ועדה, מי בוועדה? 

<עירית ליבנה:>
קודם כול הלשכה המשפטית, החשבות – סגנית החשב, מנהל מחוז, נציג מנהלי אגפי החינוך, מנהל בית ספר ואנשים. הדיונים הם עם עוד אנשי מקצוע רלוונטיים מתחום המשרד כי יש פה המון. האישור הוא האם רלוונטי ללימודים ולתכנים, והבדיקה היא הרבה יותר רחבה; כי באמת יש פה לפעמים משקל של תכניות שיכולות לתרום, והן צריכות להתאים לתכנית הלימודים ולמדיניות של המשרד. 
<מירב ישראלי:>
תשע"ג קיבלנו אתמול.  

<היו"ר עמרם מצנע:>
עוד מישהו? 
רשמנו לעצמנו את הדיווח של משרד החינוך לשנת תשע"ב-תשע"ג. 
<מירב ישראלי:>
היום זה ח' כסלו. 

<עירית ליבנה:>
כמעט הצלחנו. 

<היו"ר עמרם מצנע:>
זה תשע"ג. 

<עירית ליבנה:>
בשנה הבאה נשתפר. 

<מירב ישראלי:>
זה על השנה הקודמת. 

<עירית ליבנה:>
נכון. אבל בשנה הבאה נקדים. 

<היו"ר עמרם מצנע:>
אני מוכרח לומר שמהדיווח שכולל מעט מאוד פריטים יש לי הרגשה שמתחת לפני השטח מתחוללת פעילות הרבה יותר ענפה וגדולה שכנראה גם לא מבקשת אישור וגם אין עליה מתלוננים. אינני יודע להעריך את היקפה, אבל אין ספק שהקפדה על-כך שבית-הספר לא ישמש פלטפורמה לשיווק מסחרי וכלכלי היא ראויה. כפי שדיווחתם אני מבין שאתם גם מחדשים כל פעם את התזכורות למנהלי בתי הספר והרשויות המקומיות, להקפיד בנושא הזה. 

תודה רבה לכם, הישיבה נעולה. 

<הישיבה ננעלה בשעה 09:15.>
